Document ID: 32005R1686

UREDBA KOMISIJE (ES) št. 1686/2005
z dne 14. oktobra 2005
o določitvi zneskov za proizvodne dajatve in koeficienta za dodatne dajatve v sektorju sladkorja za tržno leto 2004/2005
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1260/2001 z dne 19. junija 2001 o skupni ureditvi trgov za sladkor (1), in zlasti prve alinee člena 15(8) ter člena 16(5) Uredbe,
ob upoštevanju naslednjega:
(1)
Člen 8 Uredbe Komisije (ES) št. 314/2002 z dne 20. februarja 2002 o določitvi podrobnih pravil za izvajanje sistema kvot v sektorju sladkorja (2) določa, da se zneski osnovne proizvodne dajatve in dajatve B ter, kjer je to primerno, koeficient za sladkor, izoglukozo in inulinski sirup iz člena 16(2) Uredbe (ES) št. 1260/2001 določijo do 15. oktobra za predhodno tržno leto.
(2)
Uredba Komisije (ES) št. 1462/2004 z dne 17. avgusta 2004 o spremembi maksimalnega zneska proizvodne dajatve B in o spremembi minimalne cene za peso B v sektorju sladkorja za tržno leto 2004/2005 (3) je za tržno leto 2004/2005 maksimalni znesek dajatve B iz prve alinee člena 15(4) Uredbe (ES) št. 1260/2001 zvišala na 37,5 % intervencijske cene za beli sladkor.
(3)
Za predvideno skupno izgubo, ugotovljeno na podlagi člena 15(1) in (2) Uredbe (ES) št. 1260/2001, se za tržno leto 2004/2005 v skladu z odstavkoma 4 in 5 navedenega člena ohranita maksimalna zneska v višini 2 % za osnovno dajatev in v višini 37,5 % za dajatev B, kot sta določena v prvi alinei drugega pododstavka odstavka 3 navedenega člena in v členu 1 Uredbe (ES) št. 1462/2004.
(4)
Člen 16(1) Uredbe (ES) št. 1260/2001 določa, da se zaračuna dodatna dajatev, če prihodki iz proizvodnih dajatev in dajatev B ne pokrijejo ugotovljene skupne izgube skladno s členom 15(1) in (2) navedene uredbe. Za tržno leto 2004/2005 je skupna nepokrita izguba znašala 133 529 997 EUR. Določiti je torej treba koeficient iz člena 16(2) Uredbe (ES) št. 1260/2001. Za določitev navedenega koeficienta je treba upoštevati zneske dajatev, kot so bili za tržno leto 2003/2004 za države članice Skupnosti določeni 30. aprila 2004.
(5)
Upravljalni odbor za sladkor ni podal svojega mnenja v roku, ki ga je določil njegov predsednik -
SPREJELA NASLEDNJO UREDBO:
Člen 1
Za tržno leto 2004/2005 se zneski proizvodne dajatve v sektorju sladkorja določijo na:
(a)
12,638 EUR na tono belega sladkorja kot osnovna proizvodna dajatev za sladkor A in sladkor B;
(b)
236,963 EUR na tono belega sladkorja kot dajatev B za sladkor B;
(c)
5,330 EUR na tono suhe snovi kot osnovna proizvodna dajatev za izoglukozo A in izoglukozo B;
(d)
99,424 EUR na tono suhe snovi kot dajatev B za izoglukozo B;
(e)
12,638 EUR na tono suhe snovi, izražene kot ekvivalent sladkorja/izoglukoze kot osnovna proizvodna dajatev za inulinski sirup A in inulinski sirup B;
(f)
236,963 EUR na tono suhe snovi, izražene kot ekvivalent sladkorja/izoglukoze kot dajatev B za inulinski sirup B.
Člen 2
Za tržno leto 2004/2005 se koeficient iz člena 16(2) Uredbe (ES) št. 1260/2001 določi na 0,27033 za Češko, Latvijo, Litvo, Madžarsko, Poljsko, Slovenijo in Slovaško ter na 0,15935 za ostale države članice.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. oktobra 2005

Labels: 17
19
15